cometadata/datacite-titles-descriptions-related-identifiers huggingface dataset:
DOI: 10.14457/tu.the.2017.152
title: การตัดสินใจเปลี่ยนเครือข่ายโทรศัพท์เคลื่อนที่โดยใช้เลขหมายเดิมของผู้บริโภค (MNP: mobile number portability)

description: คงจะปฏิเสธไม่ได้ว่าโทรศัพท์เคลื่อนที่หรือมือถือเป็นสิ่งที่จำเป็นสำหรับชีวิตของคนเราในปัจจุบันอย่างแยกไม่ได้ สร้างความสะดวกสบายในการติดต่อสื่อสารทั้งแบบออฟไลน์และออนไลน์ การค้นหาข้อมูลหรือเส้นทางการเดินทาง หรือแม้แต่การทำธุรกรรมทางการเงินต่าง ๆ การซื้อขายสินค้าผ่านช่องทางออนไลน์หรือช็อปปิ้งออนไลน์ก็ได้รับความนิยมมากขึ้นทุกวัน การแชร์ข้อมูลข่าวสารที่น่าสนใจ รวมไปถึงการใช้โซเชี่ยลมีเดีย จึงนับได้ว่าโทรศัพท์เคลื่อนที่เป็นส่วนสำคัญในการดำเนินชีวิตหรืออาจเป็นปัจจัยที่ 5 หรือ 6 โดยในปัจจุบันพบว่า ประเทศไทยมีผู้ใช้บริการโทรศัพท์เคลื่อนที่ทั้งหมด 90.7 ล้านเลขหมาย ในขณะที่จำนวนประชากรของประเทศไทยเท่ากับ 68.05 ล้านคน นั่นหมายความว่าจำนวนผู้ใช้บริการโทรศัพท์เคลื่อนที่เปรียบเทียบกับจำนวนประชากรนั้นอยู่ที่ 133% ของประชากรทั้งหมด ซึ่งสะท้อนถึงจุดอิ่มตัวของการขยายตลาดของผู้ใช้บริการรายใหม่ ทำให้ผู้ให้บริการของแต่ละค่ายแข่งขันกันอย่างรุนแรงในอุตสาหกรรมโทรคมนาคมเพื่อรักษาฐานลูกค้าเดิมและหาลูกค้าใหม่ด้วยการออกกลยุทธ์ทางการตลาดต่าง ๆ เพื่อดึงความสนใจของลูกค้า อย่างไรก็ตาม ก็มีผู้บริโภคบางส่วนไม่ต้องการเปลี่ยนเลขหมาย จึงเกิดแนวคิด “บริการคงสิทธิเลขหมาย” (Mobile Number Portability) เพื่อให้ผู้บริโภคสามารถเปลี่ยนผู้ให้บริการเครือข่ายโทรศัพท์เคลื่อนที่โดยยังคงเลขหมายเดิมงานวิจัยนี้มีวัตถุประสงค์เพื่อศึกษาปัจจัยที่มีผลต่อการตัดสินใจเปลี่ยนเครือข่ายโทรศัพท์เคลื่อนที่โดยใช้เลขหมายเดิมของผู้บริโภคในเขตกรุงเทพมหานครและปริมณฑล โดยใช้ปัจจัยส่วนประสมทางการตลาด 7 ด้าน ได้แก่ ปัจจัยด้านผลิตภัณฑ์ ปัจจัยด้านราคา ปัจจัยด้านช่องทางการจัดจำหน่าย ปัจจัยด้านการส่งเสริมการตลาด ปัจจัยด้านบุคคล ปัจจัยด้านกระบวนการ และปัจจัยด้านกายภาพ รวมถึงลักษณะทางประชากรศาสตร์ ด้านอายุ ด้านระดับการศึกษา รายได้เฉลี่ยต่อเดือน นำไปใช้เป็นข้อมูลเพื่อประกอบการตัดสินใจในการปรับเปลี่ยน ปรับปรุง และพัฒนากลยุทธ์ทางการตลาด รวมถึงการออกโปรโมชั่น สินค้าและ/หรือบริการที่ตรงต้องการของผู้ใช้บริการอย่างแท้จริงและสามารถแข่งขันกับคู่แข่งในตลาดได้ โดยประชากรที่ใช้ทำการศึกษา คือ ผู้บริโภคที่เคยใช้บริการคงสิทธิเลขหมายในการเปลี่ยนเครือข่ายโทรศัพท์เคลื่อนที่ในเขตกรุงเทพมหานครและปริมณฑล โดยทำการสำรวจข้อมูลผ่านแบบสอบถาม จำนวน 397 ชุดผลการวิจัยพบว่า ปัจจัยที่มีผลต่อการตัดสินใจเปลี่ยนเครือข่ายโทรศัพท์เคลื่อนที่โดยใช้เลขหมายเดิมของผู้บริโภคในเขตกรุงเทพมหานครและปริมณฑล ได้แก่ ปัจจัยด้านกระบวนการ ปัจจัยด้านคุณภาพและพื้นที่ให้บริการของสัญญาณ ปัจจัยด้านแพ็กเกจ อัตราค่าบริการ และเงื่อนไขของบริการ และปัจจัยด้านบุคคลและจำนวนศูนย์บริการ สำหรับในส่วนของลักษณะทางประชากรศาสตร์ พบว่าผู้บริโภคที่มีอายุที่แตกต่างกัน จะมีระดับการตัดสินใจเปลี่ยนเครือข่ายโทรศัพท์เคลื่อนที่โดยใช้เลขหมายเดิมที่แตกต่างกัน โดยผู้บริโภคที่มีอายุ 41 ปีขึ้นไป มีค่าเฉลี่ยของระดับการตัดสินใจเปลี่ยนเครือข่ายโทรศัพท์เคลื่อนที่โดยใช้เลขหมายเดิมที่น้อยกว่าผู้บริโภคในช่วงอายุอื่น ๆ อย่างมีนัยสำคัญ ในขณะที่ผู้บริโภคที่มีระดับการศึกษา และรายได้เฉลี่ยต่อเดือนแตกต่างกัน จะมีการตัดสินใจเปลี่ยนเครือข่ายโทรศัพท์เคลื่อนที่โดยใช้เลขหมายเดิมที่ไม่แตกต่างกัน
DOI: 10.5517/ccdc.csd.cc1ztxh6
title: CCDC 1842159: Experimental Crystal Structure Determination

description: Related Article: Milan Gembicky|2018|CSD Communication|||
description: An entry from the Cambridge Structural Database, the world’s repository for small molecule crystal structures. The entry contains experimental data from a crystal diffraction study. The deposited dataset for this entry is freely available from the CCDC and typically includes 3D coordinates, cell parameters, space group, experimental conditions and quality measures.
DOI: 10.14457/tu.the.2017.153
title: ปัจจัยที่มีผลต่อการเลือกใช้บริการร้านคาเฟ่แมวในเขตกรุงเทพมหานครและปริมณฑล

description: ในปัจจุบันกระแสการนั่งรับประทานอาหาร ขนม เครื่องดื่มในร้านที่ตกแต่งสวยมีสไตล์ บรรยากาศดี นัดพบปะสังสรรค์กับเพื่อนฝูงในร้านที่มีสไตล์ดังกล่าวแทนการนัดพบในร้านตามห้างสรรพสินค้ากำลังเป็นที่นิยม ประกอบกับคนรุ่นใหม่พักอาศัยในคอนโดมิเนียมมากขึ้น ซึ่งมีข้อจำกัดในการมีสัตว์เลี้ยง ด้วยสถานที่ไม่กว้างขวาง ไม่สามารถส่งเสียงดังได้ จึงไม่เอื้ออำนวยต่อการเลี้ยงสัตว์ หรืออาศัยในอพาร์ทเมนต์ที่ไม่อนุญาตให้เลี้ยงสัตว์ได้ จึงไม่มีโอกาสที่จะเลี้ยงสัตว์เลี้ยงเป็นของตนเอง ดังนั้น จึงเกิดแนวคิดที่จะนำเอาคาเฟ่มารวมกับสัตว์เลี้ยงเป็นการผสมผสานระหว่างธุรกิจร้านอาหารกับธุรกิจสัตว์เลี้ยงเข้าด้วยกัน โดยสร้างบรรยากาศที่ผ่อนคลายเสมือนอยู่บ้าน ผู้ใช้บริการสามารถนั่งรับประทานขนม เครื่องดื่มไปพร้อมๆ กับเล่นกับสัตว์เลี้ยงในร้านได้ ทำให้คาเฟ่สัตว์เลี้ยงได้รับความนิยมอย่างรวดเร็ว โดยเฉพาะอย่างยิ่งคาเฟ่แมว ซึ่งเป็นสัตว์ที่กำลังได้รับความนิยม เห็นได้จากยอดผู้ติดตามในเพจแมวต่างๆ มีจำนวนมากขึ้น เช่น เพจทูนหัวของบ่าว Kingdom of Tiger ที่มียอดผู้ติดตามมากถึง 3ล้านคน ซึ่งเป็นสิ่งที่บ่งชี้ให้เห็นว่าคนไทยในปัจจุบันสนใจสัตว์เลี้ยงอย่างแมวมากขึ้นงานวิจัยฉบับนี้มีวัตถุประสงค์เพื่อศึกษาปัจจัยที่มีผลต่อการเลือกใช้บริการร้านคาเฟ่แมวในเขตกรุงเทพมหานครและปริมณฑล โดยใช้ปัจจัยลักษณะทางประชากรศาสตร์ ได้แก่ อายุ เพศ สถานภาพสมรส อาชีพ รายได้ต่อเดือน และปัจจัยส่วนประสมทางการตลาด (7Ps) ได้แก่ ปัจจัยด้านผลิตภัณฑ์ (Product) ปัจจัยด้านราคา (Price) ปัจจัยด้านช่องทางจัดจำหน่าย (Place) ปัจจัยด้านการส่งเสริมการตลาด (Promotion) ปัจจัยด้านบุคคล (People) ปัจจัยด้านกระบวนการ (Process) ปัจจัยด้านกายภาพ (Physical Evidence) เพื่อเป็นแนวทางในการพัฒนา ปรับปรุง สินค้าและบริการของร้านคาเฟ่แมวให้ตรงตามความต้องของผู้บริโภค รวมถึงเป็นข้อมูลสำหรับงานวิจัยต่อยอดในอนาคต ในการกำหนดขอบเขตของงานวิจัยฉบับนี้ โดยกลุ่มประชากรที่ใช้ในการศึกษา คือ กลุ่มคนที่เคยใช้บริการร้านคาเฟ่แมวที่อาศัยอยู่ในเขตกรุงเทพมหานครและปริมณฑล โดยรวบรวมข้อมูล จากแบบสอบถาม จำนวน 404 ชุดผลการวิจัยพบว่า ปัจจัยที่มีผลต่อการเลือกใช้บริการร้านคาเฟ่แมวในเขตกรุงเทพมหานครและปริมณฑล ได้แก่ ปัจจัยด้านบุคลากรและกระบวนการ ปัจจัยด้านราคา ปัจจัยด้านการออกแบบตกแต่งร้านและแผนที่ร้าน ปัจจัยด้านผลิตภัณฑ์สำหรับแมวและสินค้าที่ระลึก ปัจจัยด้านสถานที่และการส่งเสริมการตลาด และปัจจัยด้านรายการอาหารและจำนวนของแมว ในขณะที่ปัจจัยด้านสายพันธุ์แมวและชื่อเสียงของร้านไม่มีผลต่อการเลือกใช้บริการร้านคาเฟ่แมวในเขตกรุงเทพมหานครและปริมณฑล สำหรับปัจจัยด้านลักษณะประชากรศาสตร์พบว่า อาชีพที่แตกต่างกัน ส่งผลต่อการเลือกใช้บริการร้านคาเฟ่แมวที่แตกต่างกัน กล่าวคือ กลุ่มอาชีพข้าราชการ/รัฐวิสาหกิจ และผู้ประกอบธุรกิจส่วนตัว มีการเลือกใช้บริการร้านคาเฟ่แมวในเขตกรุงเทพมหานครและปริมณฑลมากกว่าพนักงานเอกชน ในขณะที่ปัจจัยด้านลักษณะประชากรศาสตร์อื่นๆ ได้แก่ อายุ เพศ สถานภาพสมรส รายได้ต่อเดือน ไม่มีผลต่อการเลือกใช้บริการร้านคาเฟ่แมวในเขตกรุงเทพมหานครและปริมณฑล
DOI: 10.14457/tu.the.2017.154
title: ปัจจัยที่มีอิทธิพลต่อการกลับมาใช้บริการร้านขนมหวานคริสพีเครป (Crispy Crepes)

description: การบริโภคขนมหวานของคนไทยมีแนวโน้มเพิ่มขึ้น เนื่องจากผู้บริโภคเริ่มให้ความสำคัญกับขนมหวานมากขึ้น เป็นผลมาจากการเปลี่ยนแปลงทางด้านสังคม ค่านิยม และ ไลฟ์สไตล์ในการดำเนินชีวิตประจำวัน พฤติกรรมของผู้บริโภคนั้นเปลี่ยนแปลงไปตามสิ่งแวดล้อมต่างๆ มีทั้งความรีบเร่งทำงานแข่งกับเวลา เผชิญกับความเครียดและความกดดัน รวมไปถึงการประกอบอาหารรับประทานเองก็ลดน้อยลง ส่งผลให้เกิดการรับประทานอาหารนอกบ้าน พฤติกรรมของผู้บริโภคใช้ร้านขนมหวานเป็นพื้นที่ในการพบปะสังสรรค์กับกลุ่มเพื่อนและครอบครัว อ่านหนังสือ นั่งผ่อนคลาย หรือนัดคุยทางธุรกิจแบบไม่เป็นทางการ ปัจจัยหลักอีกประการที่ทำให้พฤติกรรมของผู้บริโภคเปลี่ยนแปลงไปนั้นก็คือ การได้รับอิทธิพลมาจากต่างประเทศ เช่น ประเทศตะวันตก เกาหลี ญี่ปุ่น เป็นต้น ซึ่งร้านขนมหวานคริสพีเครป (Crispy Crepes) ถือเป็นร้านขนมหวานแบรนด์ใหม่ที่น่าสนใจในการศึกษางานวิจัยนี้มีวัตถุประสงค์เพื่อศึกษาปัจจัยส่วนประสมทางการตลาด (7Ps) และปัจจัยประชากรศาสตร์ ด้านระดับการศึกษา (Education) ด้านระดับรายได้ต่อเดือน (Income) ที่มีอิทธิพลต่อการกลับมาใช้บริการร้านขนมหวานคริสพีเครป (Crispy Crepes) รวมถึงแนวโน้มความต้องการในอนาคตของผู้ใช้บริการ เพื่อให้ผู้ประกอบการสามารถนำเอาผลงานวิจัยไปใช้ในการพัฒนา ปรับปรุงและกำหนดกลยุทธ์ของกิจการ เพื่อให้สอดคล้องและตรงตามความต้องการของผู้ใช้บริการอย่างแท้จริง นอกจากนี้พันธมิตรทางธุรกิจยังสามารถนำไปใช้ในการวางแผนด้านการตลาดเพื่อส่งเสริม การขายให้เป็นไปอย่างมีประสิทธิภาพสูงสุดผลการวิจัยพบว่าปัจจัยที่มีอิทธิพลต่อการกลับมาใช้บริการร้านขนมหวานคริสพีเครป (Crispy Crepes) ได้แก่ ปัจจัยด้านการส่งเสริมการตลาด ปัจจัยด้านบุคลากร ปัจจัยด้านช่องทางการจัดจำหน่าย ปัจจัยด้านกายภาพและการนำเสนอ ปัจจัยด้านความหลากหลายของช่องทางการสื่อสารและความแปลกใหม่ของเมนู ปัจจัยด้านผลิตภัณฑ์และการโฆษณา ปัจจัยด้านกระบวนการดำเนินงานและความสะอาดของร้านขนมหวาน ในส่วนของลักษณะทางประชากรศาสตร์ด้านระดับการศึกษาพบว่าระดับการศึกษาที่แตกต่างกันส่งผลต่อการกลับมาใช้บริการร้านขนมหวานคริสพีเครป (Crispy Crepes) และด้านระดับรายได้ต่อเดือน พบว่ารายได้ต่อเดือนที่แตกต่างกันส่งผลต่อการกลับมาใช้บริการร้านขนมหวานคริสพีเครป (Crispy Crepes)
DOI: 10.14457/tu.the.2017.155
title: ปัจจัยที่มีอิทธิพลต่อการตัดสินใจซื้อเครื่องปรับอากาศ

description: อุตสาหกรรมเครื่องปรับอากาศมีการพัฒนามาอย่างต่อเนื่องยาวนาน จากเดิมเป็นการผลิตเพื่อทดแทนการนำเข้า จนเป็นการผลิตเพื่อส่งออกเป็นหลัก ปัจจุบันประเทศไทยเป็นฐานการผลิตเครื่องปรับอากาศเพื่อการส่งออกรายใหญ่เป็นอันดับ 2 ของโลก รองจากประเทศจีน  จึงถือว่าการผลิตเครื่องปรับอากาศมีบทบาทสำคัญต่อภาคการผลิตอุตสาหกรรมของไทยเป็นอย่างมาก ภาพรวมตลาดเครื่องปรับอากาศในประเทศมีแนวโน้มเติบโตอย่างต่อเนื่องทุกปี เนื่องมาจากปัจจัยการเพิ่มขึ้นของอุณหภูมิโลก การเติบโตของภาคอสังหาริมทรัพย์ และการลงทุนโครงสร้างพื้นฐานจากรัฐบาลมากระตุ้นเศรษฐกิจ เพื่อกระจายรายได้และฟื้นฟูเศรษฐกิจของประเทศ เนื่องจากประเทศไทยมีสภาพอากาศที่ร้อนอบอ้าว ประกอบกับอุณหภูมิโลกสูงขึ้นทุกปี ประชาชนจำเป็นต้องพึ่งพาเครื่องปรับอากาศ ทำให้ปัจจุบันเครื่องปรับอากาศได้เข้ามามีบทบาทในการดำรงชีวิตของผู้คนมากขึ้น จนเป็นสินค้าที่สามารถจำหน่ายได้มากที่สุดในกลุ่มอุตสาหกรรมเครื่องใช้ไฟฟ้า       งานวิจัยนี้มีวัตถุประสงค์เพื่อสำรวจพฤติกรรมของผู้บริโภคในการเลือกซื้อเครื่องปรับอากาศ ศึกษาปัจจัยส่วนประสมทางการตลาด (7Ps) และปัจจัยประชากรศาสตร์ ด้านเพศ อายุ สถานภาพสมรส อาชีพ และระดับรายได้ เพื่อให้ผู้ประกอบการทราบถึงปัจจัยที่ส่งผลต่อระดับการตัดสินใจซื้อเครื่องปรับอากาศของผู้บริโภค และนำข้อมูลไปใช้ในการวิเคราะห์เพื่อประกอบการตัดสินใจ รวมถึงปรับปรุงและพัฒนาผลิตภัณฑ์ให้สอดคล้องกับแนวโน้มความต้องการของผู้บริโภคในอนาคต ซึ่งประชากรที่ทำการศึกษา คือ ผู้บริโภคที่เคยซื้อเครื่องปรับอากาศเพื่อที่อยู่อาศัย โดยทำการสำรวจผ่านแบบสอบถาม และได้รับข้อมูลแบบสอบถามตอบกลับที่มีความสมบูรณ์ทั้งสิ้น 411 ชุด       ผลการวิจัยพบว่า ปัจจัยที่มีผลต่อการตัดสินใจซื้อเครื่องปรับอากาศ โดยเรียงลำดับตามระดับการตัดสินใจซื้อจากมากไปน้อย คือ ปัจจัยด้านบุคลากรและบริการหลังการขาย ปัจจัยด้านช่องทางการจัดจำหน่าย ปัจจัยด้านราคา ปัจจัยด้านผลิตภัณฑ์ และปัจจัยด้านลักษณะทางกายภาพ ในขณะที่ปัจจัยด้านการส่งเสริมการตลาดและรูปแบบความหลากหลายของสินค้า ไม่มีอิทธิพลต่อการตัดสินใจซื้อเครื่องปรับอากาศ ในส่วนของลักษณะประชากรศาสตร์ ผลการวิจัยพบว่า ผู้บริโภคที่มีสถานภาพที่แตกต่างกันมีระดับการตัดสินใจซื้อเครื่องปรับอากาศแตกต่างกัน นอกจากนี้ ยังพบว่า รายได้เฉลี่ยต่อเดือนที่แตกต่างกันส่งผลต่อการตัดสินใจซื้อแตกต่างกัน โดยผู้ที่มีรายได้เฉลี่ยต่อเดือนอยู่ระหว่าง 20,001 - 40,000 บาท และ 60,001 - 80,000 บาท มีค่าเฉลี่ยของระดับการตัดสินใจซื้อมากกว่าผู้ที่มีรายได้เฉลี่ยต่อเดือนในช่วงอื่นๆ ส่วนผู้บริโภคที่มีเพศ อายุ และอาชีพที่แตกต่างกัน มีระดับการตัดสินใจซื้อเครื่องปรับอากาศไม่แตกต่างกัน
DOI: 10.14457/tu.the.2017.156
title: ปัจจัยส่วนประสมทางการตลาดที่มีอิทธิพลต่อความพึงพอใจของผู้ใช้บริการ Kerry Express ในกรุงเทพมหานครและปริมณฑล

description: งานวิจัยนี้ศึกษาเกี่ยวกับปัจจัยส่วนประสมทางการตลาดที่มีอิทธิพลต่อความพึงพอใจของผู้ใช้บริการ Kerry Express ในกรุงเทพมหานครและปริมณฑล โดยมีวัตถุประสงค์เพื่อเพื่อศึกษาปัจจัยด้านประชากรศาสตร์ และ ความสัมพันธ์ระหว่างส่วนประสมทางการตลาด (7Ps) ที่แตกต่างกันมีผลต่อความพึงพอใจในใช้บริการ Kerry Express ซึ่งได้ทำการศึกษาและทำวิจัยข้อมูลเชิงปริมาณ (Quantitative Research) ในรูปแบบของการวิจัยเชิงสำรวจ (Survey Research) โดยใช้แบบสอบถาม (Questionnaire) จำนวน 400 ชุดเป็นเครื่องมือในการเก็บรวบรวมข้อมูล โดยทำการศึกษาและวิเคราะห์ปัจจัยและความสัมพันธ์ของปัจจัยต่างๆ ผ่านการวิเคราะห์สมการถดถอยเชิงเส้น  จากผลการศึกษาของกลุ่มตัวอย่างพบว่าเพศหญิงมีสัดส่วนมากกว่าเพศชายคือ ร้อยละ82.50 ในขณะที่เพศชายมีร้อยละ 17.50 ตามลำดับ ส่วนใหญ่อยู่ในช่วงอายุ 26-35 ปี มีสถานภาพโสดมากที่สุด และมีระดับการศึกษาสูงสุดอยู่ในช่วงปริญญาตรีหรือเทียบเท่ามากที่สุด มีรายได้ต่อเดือน 15,000-30,000 บาท มากที่สุด ในส่วนข้อมูลพฤติกรรมการใช้บริการของของกลุ่มตัวอย่างพบว่าความถี่ในการใช้บริการจัดส่งพัสดุกับ Kerry Express มากที่สุด คือ1-2 ครั้งต่อเดือน ส่วนใหญ่มีค่าใช้จ่ายโดยเฉลี่ยต่อครั้งอยู่ที่ 36-100 บาท ชำระค่าบริการด้วยเงินสดมากที่สุด ใช้บริการส่งพัสดุกับ Kerry Express เพื่อส่งพัสดุทั่วไปมากที่สุด และเหตุผลอันดับหนึ่งที่เลือกจัดส่งพัสดุกับ Kerry Express คือส่งพัสดุได้รวดเร็ว ถึงมือผู้รับ โดยจากการวิเคราะห์พบว่าระดับการศึกษา และรายได้ที่แตกต่างกันไม่ส่งผลต่อความพึงพอใจในการใช้บริการ Kerry Express เพราะทุกระดับการศึกษาและทุกระดับรายได้จะได้รับบริการที่เท่าเทียมกัน ความพึงพอใจจึงไม่แตกต่างกันจากการวิเคราะห์ปัจจัยส่วนประสมทางการตลาดที่มีอิทธิพลต่อความพึงพอใจของผู้ใช้บริการ Kerry Express ในกรุงเทพมหานครและปริมณฑลพบว่าผู้ใช้บริการให้ความพึงพอใจโดยรวมอยู่ในระดับพึงพอใจ และเมื่อวิเคราะห์ความสัมพันธ์ของปัจจัยต่างๆ พบว่ามี 2 ปัจจัยที่มีอิทธิพลต่อความพึงพอใจของผู้ใช้บริการ Kerry Express คือ ปัจจัยด้านพนักงานและการแก้ปัญหา และ ปัจจัยด้านคุณภาพการส่งมอบและการติดตามข้อมูล เพราะเป็นสิ่งที่สามารถส่งความมั่นใจให้แก่ผู้ใช้บริการได้ว่าพัสดุนั้นจะจัดส่งถึงมือผู้รับอย่างแน่นอน
DOI: 10.14457/tu.the.2017.157
title: แผนธุรกิจร้านข้าวสารบุญช่วยโภคภัณฑ์

description: ประเทศไทยนั้นเป็นประเทศที่มีความสามารถด้านการปลูกข้าวและพัฒนาการด้านการเกษตรได้เป็นอย่างดี จึงทำให้ข้าวส่วนใหญ่ของประเทศไทยนั้นมีความหอม อร่อย และมีคุณภาพเป็นอย่างมาก โดยข้าวสารบางชนิดของประเทศไทยได้รับการยกย่องว่าเป็นข้าวสารที่มีรสชาติอร่อยที่สุดในโลก นอกจากนี้ยังมีการพัฒนาการด้านการเกษตรจึงส่งผลให้ผลิตภัณฑ์ข้าวสารในประเทศไทยมีหลากหลายประเภทและหลายหลายชนิด ซึ่งข้าวสารแต่ละชนิดให้รสชาติและความอร่อยที่แตกต่างกันไป จึงทำให้เกิดความยุ่งยากและปัญหาในการเลือกซื้อข้าวสารแก่ผู้บริโภคเนื่องจากไม่สามารถแยกแยะความแตกต่างของข้าวสารแต่ละชนิดได้หากไม่มีข้อมูลความรู้และความชำนาญที่เพียงพอ ดังนั้นจึงทำให้พบว่าหากมีผู้เชี่ยวชาญคอยแนะนำผู้บริโภคระหว่างการตัดสินใจเลือกซื้อข้าวสารจะทำให้สามารถตอบสนองความต้องการและแก้ปัญหานี้ได้เป็นอย่างดีแผนธุรกิจฉบับนี้จัดทำขึ้นเพื่อเป็นการวางแผนดำเนินงานเกี่ยวกับการขยายสาขาของร้านข้าวสารบุญช่วยโภคภัณฑ์ ซึ่งเปิดดำเนินงานมากว่า 20 ปี มีความเชี่ยวชาญและเครือข่ายในธุรกิจข้าวสาร โดยมีพนักงานคอยให้คำปรึกษาด้านข้อมูลของสินค้าอย่างละเอียดแก่ลูกค้า สามารถตอบสนองความต้องการของลูกค้าที่แตกต่างกันได้เป็นอย่างดี ซึ่งในการขยายสาขาในแต่ละสาขานั้นจะให้เงินลงทุนโดยประมาณ 945,500 บาทต่อหนึ่งสาขา โดยจัดจำหน่ายแก่กลุ่มเป้าหมายหลักคือ กลุ่มผู้บริโภคที่มีอายุตั้งแต่ 28 – 40 ปี ซึ่งมีจำนวนโดยรวม 1,098,987 คนในกรุงเทพและปริมณฑล โดยมีรายได้ตั้งแต่ 10,000 บาทขึ้นไป ฐานะ SES ระดับ C ขึ้นไป ต้องการสินค้าที่มีคุณภาพคุ้มค่ากับราคาและคำแนะนำในการเลือกซื้อสินค้าที่ชัดเจนและความสะดวกในการเลือกซื้อสินค้าเป็นหลักกลยุทธ์ทางการตลาดจะทำการเพิ่มการขายในรูปข้าวสารบรรจุถุงพร้อมจำหน่ายมากขึ้น ปรับปรุงภาพลักษณ์ของร้านสาขาให้ทันสมัยมากขึ้น และมีบริการจัดส่งสินค้า รวมไปจนถึงการพัฒนาบุคคลากรและพนักงานขายให้มีความสามารถในการให้บริการแก่ลูกค้าได้เป็นอย่างดี นอกจากนี้จะมีการจัดกิจกรรมทางการตลาดเช่น โปรโมชั่นประจำเดือน ชิงโชครับของรางวัล และสำรวจความพึ่งพอใจของผู้บริโภคผ่านหน้าร้านสาขา Social Media และเว็ปไซต์ของบริษัท เพื่อเป็นการสร้างความสัมพันธ์ที่ดีและปรับเปลี่ยนแก้ในกระบวนการดำเนินงานให้ตอบสนองความต้องการกลุ่มลูกค้าเป้าหมายได้อย่างมีประสิทธิ์ภาพจากการศึกษาความเป็นไปได้ของกิจการพบว่า โครงการนี้มีโอกาสประสบผลสำเร็จสูงเนื่องจากมีมูลค่าปัจจุบันของกระแสเงินสดสุทธิของโครงการ (NPV) เป็นบวกในมูลค่า 829,723.02 บาท และมีอัตราผลตอบแทนของโครงการ (IRR) เท่ากับ 45% โดยโครงการจะสามารถคืนทุนได้ภายใน 2.15 ปี หลังจากดำเนินโครงการในสถานการณ์ปกติ ซึ่งมีปัจจัยด้านต้นทุนขายเป็นปัจจัยสำคัญมากที่สุดที่จะทำให้โครงการไม่ประสบผลสำเร็จตามเป้าหมายที่วางแผนไว้ แต่เนื่องด้วยบริษัทมีจุดแข็งด้านการจัดซื้อและบริหารสินค้าคงคลังอย่างมีประสิทธิ์ภาพ จึงทำให้สามารถรับมือกับความเสี่ยงที่เกิดจากต้นทุนขายได้เป็นอย่างดี นอกจากนี้ยังมีแผนสำรองในกรณีที่เกิดเหตุการณ์ฉุกเฉิน เพื่อป้องกันหากธุรกิจไม่สามารถดำเนินงานได้ตามเป้าหมายและเพื่อแผนในอนาคตเพื่อเป็นแนวทางขยายธุรกิจต่อไป
DOI: 10.14457/tu.the.2017.158
title: ปัจจัยที่มีอิทธิพลต่อการเลือกรับชมรายการ The Mask Singer หน้ากากนักร้อง

description: งานวิจัยนี้มีวัตถุประสงค์เพื่อศึกษาถึงปัจจัยที่มีอิทธิพลต่อการเลือกรับชมรายการ The Mask Singer หน้ากากนักร้อง โดยจะทำให้ผู้ผลิตรายการโทรทัศน์ได้รับทราบถึงปัจจัยที่ส่งผลต่อการเลือกรับชมรายการโทรทัศน์ของผู้ชมและนำข้อมูลที่ได้ในการวิจัยครั้งนี้ไปใช้ในการวิเคราะห์ เพื่อประกอบการตัดสินใจ รวมถึงปรับเปลี่ยน ปรับปรุง และพัฒนารายการให้มีความสอดคล้องกับความนิยมชมชอบของผู้ชมและสามารถตอบสนองความต้องการของผู้ชมได้อย่างแท้จริง ซึ่งจะทำให้ผู้ชมได้รับประโยชน์สูงสุดในการรับชมรายการโทรทัศน์ ซึ่งกลุ่มตัวอย่างที่ได้ทำการศึกษานั้น คือ กลุ่มผู้ที่ได้เคยรับชมรายการ The Mask Singer หน้ากากนักร้อง  ในซีซันที่ 1 2 หรือ 3 มาแล้ว โดยทางผู้วิจัยได้ใช้วิธีการเก็บรวบรวมข้อมูลจากกลุ่มตัวอย่างแบบ ตั้งแต่วันที่ 12 ตุลาคม 2560 ถึง 31 ตุลาคม 2560 ผ่านการส่งแบบสอบถามทางออนไลน์ และได้รับข้อมูลแบบสอบถามตอบกลับที่มีความสมบูรณ์ทั้งสิ้น 491 ชุด สำหรับสมมติฐานในงานวิจัยครอบคลุมทั้งปัจจัยส่วนประสมทางการตลาด (4Ps) ซึ่งประกอบไปด้วย ปัจจัยด้านผลิตภัณฑ์ ปัจจัยด้านราคา ปัจจัยด้านช่องทางการจัดจำหน่าย ปัจจัยด้านการส่งเสริมการตลาด และปัจจัยด้านประชากรศาสตร์ ได้แก่ เพศ อายุ สถานภาพ ระดับการศึกษา อาชีพ รายได้เฉลี่ยต่อเดือน โดยได้ตั้งสมมติฐานว่าปัจจัยทั้งหมดเหล่านี้มีผลต่อการเลือกรับชมรายการ The Mask Singer หน้ากากนักร้องผลการวิจัยครั้งนี้พบว่า ปัจจัยส่วนประสมทางการตลาด (4Ps) ที่ส่งผลต่อการเลือกรับชมรายการ The Mask Singer หน้ากากนักร้อง มี 4 ปัจจัย โดยเรียงลำดับตามอิทธิพลที่ส่งผลต่อการเลือกรับชมจากมากไปน้อย ได้แก่ 1. ปัจจัยผู้เข้าแข่งขันและรูปแบบรายการที่ทันสมัย 2. ปัจจัยด้านการส่งเสริมการตลาดและข้อมูลข่าวสารรายการ 3. ปัจจัยระยะเวลาออกอากาศของรายการและการมีส่วนร่วมของผู้ชมรายการ 4. ปัจจัยด้านราคา ความสะดวกสบายที่ได้รับจากช่องทางจัดจำหน่าย สำหรับปัจจัยด้านประชากรศาสตร์ ผลการวิจัยพบว่า ผู้ชมรายการที่มีสถานภาพที่แตกต่างกัน ส่งผลต่อการเลือกรับชมรายการ The Mask Singer หน้ากากนักร้องที่แตกต่างกัน เนื่องจากส่วนใหญ่ของกลุ่มตัวอย่างเลือกรับชมรายการตามอิทธิพลของบุคคลอื่น โดยเฉพาะ ครอบครัวและแฟน คิดเป็นร้อยละ 22.4 ของกลุ่มตัวอย่างทั้งหมดสำหรับในการทำงานวิจัยครั้งนี้ ผู้วิจัยคาดว่าประโยชน์ที่จะได้รับจากการศึกษางานวิจัยในครั้งนี้ จะทำให้ผู้ประกอบการธุรกิจผลิตรายการโทรทัศน์สามารถนำไปใช้เป็นแนวทางในการพัฒนา สร้างสรรค์ และปรับปรุงรูปแบบรายการโทรทัศน์ให้ตรงตามความต้องการของผู้ชมได้มากขึ้นและยังสามารถนำมาใช้วางแผนกลยุทธ์ทางการตลาดในการสร้างความได้เปรียบสำหรับการแช่งขันในอุตสาหกรรมได้ จนสามารถทำให้เกิดรายการโทรทัศน์ในรูปแบบที่หลากหลายและทันสมัยตรงตามความชื่นชอบของผู้ชมตลอดไป
DOI: 10.14457/tu.the.2017.160
title: ปัจจัยที่มีอิทธิพลต่อความพึงพอใจในการเลือกซื้อน้ำผลไม้แท้ 100%

description: จากกระแสรักสุขภาพและกระแสความนิยมสินค้าที่มาจากธรรมชาติ ปลอดสารพิษ ผ่านกระบวนการผลิตที่ได้มาตรฐาน ทำให้ผู้บริโภคจริงจังในเรื่องสุขภาพ และหันมาใส่ใจสุขภาพกันมากขึ้น โดยการเลือกรับประทานอาหารและเครื่องดื่มที่มีประโยชน์ต่อร่างกาย ซึ่งบางรายมีการหาข้อมูลของเครื่องดื่มก่อนการบริโภค เพื่อให้แน่ใจว่าเครื่องดื่มนั้นๆ มีประโยชน์ต่อสุขภาพอย่างแท้จริง การบริโภคน้ำผลไม้พร้อมดื่ม จึงเป็นอีกทางเลือกหนึ่งสำหรับผู้ที่รักสุขภาพ และตอบโจทย์ในเรื่องของความรวดเร็ว ความสะดวกสบาย เข้ากับไลฟ์สไตล์ของคนในปัจจุบัน เนื่องจากผู้บริโภคสามารถบริโภคน้ำผลไม้พร้อมดื่มได้ทุกที่ ทุกเวลา โดยไม่ต้องยุ่งยากในการหาผลไม้สดมาล้าง ปอกเปลือก หรือคั้นเอง อีกทั้งยังมั่นใจได้ถึงคุณค่าจากสารอาหาร ความสะอาด และความปลอดภัยจากการบริโภค งานวิจัยนี้มีวัตถุประสงค์เพื่อศึกษาปัจจัยที่มีอิทธิพลต่อความพึงพอใจในการเลือกซื้อน้ำผลไม้แท้ 100%  โดยใช้ปัจจัยส่วนประสมทางการตลาด ได้แก่ ปัจจัยด้านผลิตภัณฑ์ ปัจจัยด้านราคา ปัจจัยด้านช่องทางการจัดจำหน่าย ปัจจัยด้านการส่งเสริมทางการตลาด และปัจจัยทางด้านประชากรศาสตร์ได้แก่เพศอายุ และรายได้เฉลี่ยต่อเดือนเพื่อนำผลของงานวิจัยที่ได้ไปใช้เป็นข้อมูลในการวิเคราะห์ประกอบการตัดสินใจ รวมถึงใช้ในการปรับปรุงเปลี่ยนแปลง และเพิ่มความสามารถทางการแข่งขันด้วยการพัฒนาผลิตภัณฑ์ รวมถึงกลยุทธ์ทางการตลาดให้สามารถตอบสนองความต้องการของผู้บรโภคได้อย่างแท้จริง โดยกลุ่มตัวอย่างของประชากรที่ใช้ในการศึกษาวิจัย คือ ประชากรที่อาศัยอยู่ในเขตกรุงเทพมหานครและปริมณฑลที่เคยเลือกซื้อน้ำผลไม้แท้ 100% ซึ่งทำการเก็บรวบรวมข้อมูลผ่านแบบสอบถาม และวิเคราะห์ข้อมูลโดยการใช้โปรแกรมสำเร็จรูปในการประมวลผลผลการวิจัยพบว่า ปัจจัยที่มีอิทธิพลต่อความพึงพอใจในการเลือกซื้อน้ำผลไม้แท้ 100% ได้แก่ ปัจจัยด้านผลิตภัณฑ์ ปัจจัยด้านราคาและความสะดวกในการซื้อ และปัจจัยด้านบรรจุภัณฑ์ สำหรับปัจจัยทางด้านประชากรศาสตร์ พบว่าเพศอายุ และรายได้เฉลี่ยต่อเดือนที่แตกต่างกันมีอิทธิพลต่อความพึงพอใจในการเลือกซื้อน้ำผลไม้แท้ 100% ไม่แตกต่างกัน
DOI: 10.14457/tu.the.2017.161
title: การศึกษาทัศนคติที่มีต่อพรีเซนเตอร์ซึ่งมีพฤติกรรมถ่อยเท่ ของกลุ่มวัยรุ่นในกรุงเทพมหานคร

description: งานวิจัยนี้มีจุดประสงค์เพื่อการศึกษาทัศนคติที่มีต่อพรีเซนเตอร์ซึ่งมีพฤติกรรมถ่อยเท่ ของกลุ่มวัยรุ่นในกรุงเทพมหานคร กำหนดระเบียบวิธีวิจัย(Methodology) โดยใช้กระบวนการวิธีวิจัยเชิงคุณภาพ (Qualitative Research) ด้วยวิธีการสนทนากลุ่ม (Focus Group) ร่วมกับการใช้เทคนิคการสร้างภาพ (Projective Techniques) โดยการทำภาพตัดแปะ (Collage) และรวบรวมคิดเห็นจากสังคมออนไลน์ (Netnography) โดยแบ่งกลุ่มผู้ร่วมสนทนาออกตามเพศ และแยกระหว่างผู้ที่ชื่นชอบและไม่ได้ชื่นชอบในตัวพรีเซนเตอร์ซึ่งมีพฤติกรรมถ่อยเท่ ซึ่งสามารถแบ่งออกเป็น 4 กลุ่ม กลุ่มละ 5-6 คน รวมทั้งสิ้น 21 คนจากการศึกษาพบว่าพฤติกรรมการใช้ถ้อยคำหยาบคายในกลุ่มวัยรุ่น เป็นที่ยอมรับมากกว่าแต่ก่อน รูปคำที่หยาบคายอาจไม่ได้มีความหมายในเชิงลบ ที่รุนแรงสำหรับวัยรุ่นอีกต่อไป แต่ความหยาบคายขึ้นอยู่กับบริบทต่างๆ ต่อไปนี้ 1. น้ำเสียงของผู้พูด 2.กาลเทศะ 3.เรื่องที่สนทนา ประเด็นดังกล่าวนี้สามารถมาประยุกต์ใช้ในการสร้างสรรค์ภาษาและเนื้อหาในงานโฆษณาที่ใช้พรีเซนซึ่งมีพฤติกรรมถ่อยเท่ได้ สำหรับความคิดเห็นของวัยรุ่นที่มีต่อพรีเซนเตอร์ซึ่งมีพฤติกรรมถ่อยเท่ พบว่าส่วนใหญ่มองว่าพรีเซนเตอร์กลุ่มนี้มีภาพลักษณ์เหมือนคนทั่วไปที่สามารถเข้าถึงได้ง่าย สำหรับผู้ที่ชื่นชอบพรีเซนเตอร์กลุ่มนี้จะมีความรู้สึกใกล้ชิดเหมือนเพื่อนคนหนึ่งในกลุ่ม โดยภาพลักษณ์ถ่อยเท่นี้เหมาะสำหรับผู้มีชื่อเสียงเพศชายและกระเทยมากกว่าผู้มีชื่อเสียงเพศหญิง ในการเลือกใช้พรีเซนเตอร์ถ่อยเท่ในงานโฆษณานั้นควรนำเสนอในมิติที่กลุ่มเป้าหมายคุ้นเคย เป็นภาพลักษณ์ การแต่งตัว ลักษณะคำพูดที่เป็นธรรมชาติของตัวพรีเซนเตอร์เอง โดยสินค้าที่เหมาะสมกับพรีเซนเตอร์กลุ่มนี้ควรเป็นสินค้าที่พรีเซนเตอร์เคยใช้จริงในชีวิตประจำวัน และยิ่งเป็นสินค้าที่กลุ่มเป้าหมายมีประสบการณ์มาก่อนจะยิ่งช่วยให้การสื่อสารมีประสิทธิภาพมากยิ่งขึ้น เนื่องจากกลุ่มเป้าหมายจะสามารถจิตนาการเปรียบเทียบตามได้ว่าสินค้านั้นเหมาะสมกับตนเองหรือไม่ เนื้อหาที่ใช้ในการนำเสนอในงานโฆษณา ควรนำเสนอเหตุการณ์ที่สามารถพบเห็นได้ ในชีวิตประจำวันของพรีเซนเตอร์ถ่อยเท่ จะทำให้สินค้าดูน่าเชื่อถือและเข้าใจง่ายสำหรับวัยรุ่น อาจใช้ภาพกราฟฟิคหรือเสียงประกอบเพื่อเพิ่มความน่าสนใจ ควรระวังการใช้เนื้อหาที่ผิดความชอบทางจรรยาหรือสังคม โดยเฉพาะเนื้อหาที่สื่อถึงการเหยียดหยามหรือคุกคามทางเพศ เนื่องจากเป็นประเด็นที่อ่อนไหวสำหรับวัยรุ่นเพศหญิง รวมถึงเนื้อหาที่มีแสดงให้เห็นถึงพฤติกรรมที่รุนแรงผิดหลักของค่านิยมและกฎหมายของกลุ่มเป้าหมาย
DOI: 10.14457/tu.the.2017.162
title: ปัจจัยที่มีผลต่อการตัดสินใจเลือกใช้บัตรเครดิตธนาคารกรุงเทพ ของลูกค้าในเขตกรุงเทพฯและปริมณฑล

description: ในโลกปัจจุบันที่เทคโนโลยีถูกพัฒนาไปอย่างมาก Cashless Society เริ่มเข้ามามีอิทธิพลกับการใช้ชีวิต เช่น การโอนเงินผ่านระบบพร้อมเพย์ (Promptpay) เพราะการเดินทางและการสื่อสารข้ามประเทศสามารถทำได้ง่ายกว่าในสมัยก่อน การส่งสินค้าที่ทำได้สะดวกสบายส่งผลให้ปริมาณการซื้อขายสินค้าเพิ่มมากขึ้น บัตรเครดิตจึงถูกคิดค้นและนำมาใช้เพื่อเป็นสื่อกลางในการใช้จ่ายแทนเงินสดกันอย่างแพร่หลาย เพราะมีประโยชน์กับทั้งผู้ซื้อและผู้ขาย จึงทำให้บริษัทบัตรเครดิตส่วนใหญ่สร้างสรรค์กลยุทธ์ต่างๆมาดึงดูดให้ผู้ถือบัตรเครดิตใช้จ่ายอยู่ตลอดเวลา งานวิจัยนี้มีวัตถุประสงค์เพื่อศึกษาปัจจัยที่มีผลต่อการตัดสินใจเลือกใช้บัตรเครดิตธนาคารกรุงเทพ ของลูกค้าในเขตกรุงเทพฯและปริมณฑล โดยใช้ปัจจัยส่วนประสมทางการตลาด     7 ด้าน ได้แก่ ปัจจัยด้านผลิตภัณฑ์ ปัจจัยด้านราคา ปัจจัยด้านช่องทางการจัดจำหน่าย ปัจจัยด้านการส่งเสริมการตลาด ปัจจัยด้านบุคลากร ปัจจัยด้านกระบวนการ และปัจจัยด้านลักษณะทางกายภาพ รวมถึงลักษณะทางประชากรศาสตร์ ด้านอายุ อาชีพและรายได้เฉลี่ยต่อเดือน เพื่อประโยชน์ของธนาคารที่จะสามารถนำข้อมูลงานวิจัยนี้ไปใช้ในการประกอบการพิจารณาและตัดสินใจในการปรับปรุงหรือพัฒนาในด้านต่างๆ เพื่อให้สามารถตอบสนองความต้องการของลูกค้าที่แท้จริง จนเกิดเป็นความได้เปรียบทางการแข่งขันได้ โดยประชากรที่ทำการศึกษาคือประชากรที่ใช้บัตรเครดิตธนาคารกรุงเทพ และอาศัยอยู่ในประเทศไทยในเขตพื้นที่กรุงเทพฯและปริมณฑล โดยทำการเก็บข้อมูลกลุ่มตัวอย่างในช่วงเดือนตุลาคมถึงเดือนพฤศจิกายน 2560 ผ่านแบบสอบถามออนไลน์จำนวน 420 ชุดผลการวิจัยพบว่าปัจจัยที่มีผลต่อการตัดสินใจเลือกใช้บัตรเครดิตธนาคารกรุงเทพ ของลูกค้าในเขตกรุงเทพฯและปริมณฑล โดยเรียงลำดับตามอิทธิพลที่มีผลต่อการตัดสินใจจากมากไปน้อย ได้แก่ ปัจจัยด้านผลิตภัณฑ์และการส่งเสริมการตลาด ปัจจัยด้านบุคลากร ปัจจัยด้านกระบวนการ และปัจจัยด้านลักษณะทางกายภาพ ส่วนปัจจัยด้านราคาและปัจจัยด้านช่องทางการจัดจำหน่าย ไม่มีอิทธิพลต่อความพึงพอใจของผู้ใช้บริการ ในส่วนของลักษณะทางประชากรศาสตร์ ผลการวิจัยพบว่าอายุ และรายได้เฉลี่ยต่อเดือนที่แตกต่างกันมีผลต่อการตัดสินใจเลือกใช้บัตรเครดิตของธนาคารกรุงเทพแตกต่างกัน โดยลูกค้าที่มีอายุมากกว่า 39 ปีขึ้นไป และเป็นกลุ่มที่มีรายได้เฉลี่ยในช่วง 30,001 – 50,000 บาท มีแนวโน้มที่จะใช้บัตรเครดิตมากกว่ากลุ่มอื่นๆ ส่วนทางด้านอาชีพพบว่าอาชีพที่แตกต่างกัน จะมีผลต่อการตัดสินใจเลือกใช้บัตรเครดิตของธนาคารกรุงเทพไม่แตกต่างกัน